Document ID: 32003R2235

Komisjoni määrus (EÜ) nr 2235/2003,
23. detsember 2003,
milles sätestatakse nõukogu määruste (EÜ) nr 1782/2003 ja (EÜ) nr 1868/94 ühised rakenduseeskirjad kartulitärklise osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühised eeskirjad ja teatavad toetuskavad põllumajandustootjatele ning muudetakse määrusi (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001, [1] eriti selle artikli 145 punkti c,
võttes arvesse nõukogu 27. juuli 1994. aasta määrust (EÜ) nr 1868/94, millega kehtestatakse kartulitärklise tootmise kvoodisüsteem, [2] eriti selle artiklit 8,
ning arvestades järgmist:
(1) Määruse (EÜ) nr 1782/2003 IV jaotise 6. peatükk sätestab abi põllumajandustootjatele, kes kasvatavad kartulitärklise tootmiseks mõeldud kartuleid. Vastavalt kõnealuse määruse artiklile 93 määratakse toetuse suurus ühe tonni tärklise tootmiseks vajamineva kartulikoguse kohta.
(2) Määruse (EÜ) nr 1868/94 artikkel 4a sätestab kartulitärklise tootmiseks mõeldud kartulitele miinimumhinna. Seda hinda korrigeeritakse vastavalt kartulite tärklisesisaldusele. Kõnealuse määruse artikkel 5 sätestab tärklist tootvatele ettevõtetele toodetud kartulitärklise koguse eest makstava lisatasu.
(3) On vaja kehtestada ühised eeskirjad kartulite kaalu ja kartulitärklise eest makstava abi, miinimumhinna ning kartulite tärklisesisalduse eest makstava lisatasu määramiseks.
(4) Käesolevas määruses sätestatud meetmed on kooskõlas otsetoetuste korralduskomitee ja teraviljaturu korralduskomitee arvamustega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1782/2003 artiklite 93 ja 94 ning määruse (EÜ) nr 1868/94 artiklite 4a ja 5 kohaldamisel määratakse kartulite kaal kindlaks vastavalt käesoleva määruse I lisale.
Määruse (EÜ) nr 1782/2003 artiklis 93 ettenähtud tärklisekartuli eest makstav abi ning määruse (EÜ) nr 1868/94 artiklites 4a ja 5 ettenähtud miinimumhind ja kartulite tärklisesisalduse eest makstav lisatasu on sätestatud käesoleva määruse II lisas.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 2004/2005. turustusaastast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. detsember 2003

Labels: 17
19
5
6